Et skud i røven er aldrig rart. Men i går gav skuddet en uventet gevinst.



Viceværten Al Enko på Amager blev beskudt med et luftgevær både søndag og mandag morgen. Han ringede til Københavns Politi og anmeldte det.

Politiet var så i går på jagt efter gerningsmanden og fandt i den forbindelse otte kilo hash i en bolig i nærheden.

- Vi har ikke fundet den gerningsmand, der har skudt. Vi ransagede kun boligen, fordi der lugtede af hash ude foran, da vi var forbi for at forhøre naboerne om, hvorfra skuddet kunne komme, fortæller politikommisær Steffen Th. Steffensen til Ekstra Bladet.

Sagen stadig åben

Ekstra Bladet har i dag talt med Al Enko. Han har stadig ikke hørt noget fra politiet, men han er glad for at høre, at politiet leder efter gerningsmanden.

- Det er også en alvorlig sag, siger Al Enko.

I boligen, der lugtede af hash, blev to mænd på 26 og 32 år sigtet og varetægtsfængslet i 10 dage, men luftgeværet som Al Enko blev skudt med, fandt politiet ikke.

- Sagen om haglet i bagdelen er stadig åben, siger Steffen Th. Steffensen.